《游灵隐寺遂蹑韬光径小憩金莲池上》
清代·祖之望

侵晨陟岩扃，莽莽深雾亘。冥踏身渐高，薄曦辨樵径。

登顿不知遥，盘折非一磴。丘壑堕渺茫，林木纷䒌靘。

繁若雨露滋，余泣珠光凝。到寺倏晶明，入门发高兴。

何处峰飞来，俨从地底迸。嵌空构虚无，劖刻孰梯隥。

洞府罗精灵，纵横庋几凳。下坠忧欹倾，上支虑蹭蹬。

根留太古云，胎出鸿濛孕。石髓胶不流，寒浆绕其胫。

遂令静者心，悠然惬清听。相与游精蓝，禅悦方出定。

称诗略上口，事佛信匪佞。出示香光书，云栖可互证。

沿缘得幽蹊，决计还揽胜。野竹凌青霄，红叶缀丹磴。

曲笕细通流，修坂履移墱。足急漫重茧，腰折乃类磬。

堪笑血肉躯，呕哕吐饾饤。濯以清泠泉，坐来冰雪莹。

扪萝读藓碑，观鱼对水镜。一杯候火茶，两腋清风净。

愧分伊蒲供，曾无怪石赠。趣永澹忘归，登舟日将暝。

扬帆别山灵，后约庶可订。

作者简介：（1755—1814）福建浦城人，字载璜，晚字子久，号舫斋。乾隆四十三年进士。授刑部主事。嘉庆初任湖北布政使。白莲教举兵，大吏皆统兵出战，之望独留镇守。官至刑部尚书。有《节制纪闻》、《皆山堂诗文钞》等。